Diari Oficial de la Generalitat Valenciana


Sumari del DOGV 7822, del 06-07-2016 (2016/5171)

ORDRE 6/2016, de 27 de juny, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de subvencions públiques destinades al foment de l'ocupació de persones amb discapacitat o diversitat funcional en centres especials d'ocupació (CEO) i enclavaments laborals.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/06/27/6/dof/vci/html**

### Dades del document

Número de DOGV
:   7822

Data del DOGV
:   06-07-2016

Secció del DOGV
:   I. DISPOSICIONS GENERALS

Número del document
:   2016/5171


Data del document
:   27-06-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * legislació

ORDRE 6/2016, de 27 de juny, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de subvencions públiques destinades al foment de l'ocupació de persones amb discapacitat o diversitat funcional en centres especials d'ocupació (CEO) i enclavaments laborals. [2016/5171]  
Títol I. Disposicions generals i procediment  
Capítol I. Disposicions generals  
Article 1. Objecte i àmbit  
Article 2. Accions subvencionables  
Article 3. Beneficiaris de les ajudes  
Article 4. Requisits per a ser entitat beneficiària  
Article 5. Compatibilitat amb el Mercat Comú: requisits i exclusions  
  
Article 6. Obligacions generals dels beneficiaris  
Capítol II. Procediment general per a la concessió de les ajudes  
Article 7. Presentació de sol·licituds, termini i documentació  
Article 8. Procediment per a la concessió de les ajudes  
Article 9. Tramitació i resolució  
Article 10. Resolució d'incidències  
Article 11. Concurrència d'ajudes i subvencions  
Article 12. Control d'ajudes  
Article 13. Justificació de la despesa i liquidació de les ajudes  
Article 14. Reintegrament de les ajudes concedides, procediment de reintegrament, infraccions i sancions  
Títol II. Centres especials d'ocupació  
Disposicions generals  
Article 15. Requisits generals  
Capítol I. Ajudes per al manteniment de llocs de treball  
Article 16. Accions subvencionables  
Article 17. Requisits específics i obligacions  
Article 18. Justificació i pagament  
Capítol II. Projectes i inserció a través de CEO+I  
Article 19. Objecte de les ajudes  
Article 20. Requisits i exclusions  
Article 21. Quanties  
Article 22. Justificació i pagament  
Títol III. Contractació de persones amb diversitat funcional per empreses ordinàries. Programa de suport a la contractació indefinida a través d'enclavaments laborals  
Article 23. Objecte  
Article 24. Accions subvencionables  
Article 25. Requisits de l'enclavament  
Article 26. Ajudes  
Article 27. Documentació i terminis  
Article 28. Exclusions i incompatibilitats  
Article 29. Obligacions dels beneficiaris  
Article 30. Justificació i pagament  
Disposicions addicionals  
Primera. Normativa d'aplicació  
Segona. Concepte de persona amb diversitat funcional, persones amb diversitat funcional severa i mode d'acreditació.  
Tercera. Repercussió pressupostària  
Disposicions finals  
Primera. Facultats d'execució  
Segona. Entrada en vigor  
  
PREÀMBUL  
  
La Constitució Espanyola de 1978 disposa, en l'article 49, que els poders públics han de realitzar una política d'integració de les persones amb discapacitat, a les quals prestaran l'atenció especialitzada que calga i empararan especialment per al gaudi dels drets que la Constitució atorga a tots els ciutadans. Entre aquests drets, l'article 35 del text constitucional reconeix el dret al treball de tots els espanyols.  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, atribueix a la Generalitat, en l'article 49, competència exclusiva en la regulació dels aspectes organitzatius i procedimentals de l'Administració autonòmica, i també, i sense perjudici del que disposen l'article 149 de la Constitució i, si escau, les bases i l'ordenació de l'activitat econòmica general de l'Estat, en la gestió de les funcions del servei públic d'ocupació estatal en l'àmbit del treball, ocupació i formació, i estableix així mateix en l'article 51 que correspon a la Generalitat l'execució de la legislació de l'Estat en matèria laboral [?] i el foment actiu de l'ocupació.  
  
El Reial Decret 268/1985, de 23 de gener, va aprovar el traspàs a la Comunitat Valenciana de les funcions i els serveis de l'Estat en matèria d'Unitat Administradora del Fons Nacional de Protecció al Treball, entre els quals es trobaven les ajudes per a la integració laboral de les persones amb diversitat funcional i, més concretament, les ajudes als centres especials d'ocupació (d'ara endavant, CEO).  
El Decret 157/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, atribueix a aquesta conselleria, entre altres, les competències en matèria de foment de l'ocupació, incloent-hi com a adscrit a l'esmentada conselleria, a través de la Secretaria Autonòmica d'Economia Sostenible, Sectors Productius, Comerç i Treball, l'organisme autònom Servei Valencià d'Ocupació i Formació (d'ara endavant, SERVEF) que té entre les seues funcions i d'acord amb la Llei 3/2000, de 17 d'abril, per la qual es crea el SERVEF, l'execució i el control de les polítiques actives d'ocupació i els programes que la componen en l'àmbit de la Comunitat Valenciana.  
  
La Generalitat, dins del seu àmbit competencial en matèria de foment d'ocupació, desenvolupa una política coordinada per a la inserció laboral de persones amb diversitat funcional, no sols en els CEO (empreses d'ocupació protegida) sinó també en empreses ordinàries, atés que potencia el trànsit de treballadors i treballadores d'aquells a aquestes, i presta una especial dedicació a aquelles persones que, pel seu tipus de diversitat funcional, presenten unes especials dificultats per a la inserció en l'empresa ordinària.  
La Convenció Internacional sobre els drets de les persones amb discapacitat, aprovada el 13 de desembre de 2006 per l'Assemblea General de les nacions Unides (ONU), ratificada per Espanya el 3 de desembre de 2007 i que va entrar en vigor el 3 de maig de 2008, comporta la consagració de l'enfocament de drets de les persones amb diversitat funcional, a les quals considera com a titulars de drets, i als poders públics com a ens obligats a garantir que l'exercici d'aqueixos drets siga ple i efectiu.  
El Reial Decret Legislatiu 1/2013, de 29 de novembre, pel qual s'aprova el Text Refós de la Llei General de Drets de les Persones amb Discapacitat i de la seua Inclusió Social (BOE 3 de desembre), refon, regularitza, aclareix i harmonitza tres lleis fonamentals: la Llei 13/1982, de 7 d'abril, d'Integració Social de les Persones amb Discapacitat, la Llei 51/2003, de 2 de desembre, d'Igualtat d'Oportunitats, no Discriminació i Accessibilitat Universal de les Persones amb Discapacitat i la Llei 49/2007, de 26 de desembre, per la qual s'estableix el règim d'infraccions i sancions en matèria d'igualtat d'oportunitats, no discriminació i accessibilitat universal de les persones amb discapacitat.  
  
Aquest reial decret legislatiu reconeix el dret al treball de les persones amb diversitat funcional, en condicions que garantisquen l'aplicació dels principis d'igualtat de tracte i no discriminació (article 35). Aquest dret es podrà exercir a través dels tipus d'ocupació següents (article 37):  
  
a) Ocupació ordinària, en les empreses i en les administracions públiques, incloent-hi els serveis d'ocupació amb suport.  
b) Ocupació protegida, en CEO i en enclavaments laborals.  
c) Ocupació autònoma.  
Així mateix, arreplega l'obligació de les empreses d'adoptar les mesures adequades per a l'adaptació del lloc de treball i l'accessibilitat de l'empresa, en funció de les necessitats cada situació concreta, (article 40), i introdueix el foment de l'ocupació de les persones amb discapacitat mitjançant l'establiment d'ajudes que faciliten la seua inclusió laboral (article 39).  
D'acord amb l'esmentat Reial Decret Legislatiu 1/2013, i com a ocupació protegida, «els CEO són aquells l'objectiu principal dels quals és realitzar una activitat productiva de béns o de serveis, participant regularment en les operacions del mercat, i tenen com a finalitat assegurar una ocupació remunerada per a les persones amb discapacitat; alhora que són un mitjà d'inclusió del major nombre d'aquestes persones en el règim d'ocupació ordinari. Igualment, els CEO hauran de prestar, a través de les unitats de suport, els serveis d'ajust personal i social que requerisquen les persones treballadores amb discapacitat, segons les seues circumstàncies i d'acord amb el que es determine reglamentàriament.  
La plantilla dels CEO estarà constituïda pel major nombre de persones treballadores amb discapacitat que permeta la naturalesa del procés productiu i, en tot cas, pel 70 per 100 d'aquella. A aquests efectes, no es preveurà el personal sense discapacitat dedicat a la prestació de serveis d'ajust personal i social.  
S'entendran per serveis d'ajust personal i social els que permeten ajudar a superar les barreres, obstacles o dificultats que les persones treballadores amb discapacitat dels CEO tinguen en el procés d'incorporació a un lloc de treball, i també en la permanència i la progressió en aquest. Igualment es trobaran compresos aquells dirigits a la inclusió social, cultural i esportiva».  
Actualment, la regulació jurídica dels CEO i de les ajudes a aquests estan incloses, entre altres, en el Reial Decret 2273/1985, de 4 de desembre, pel qual s'aprova el Reglament dels Centres Especials d'Ocupació i en l'Ordre del Ministeri de Treball i Assumptes Socials, de 16 d'octubre de 1998, per la qual s'estableixen les bases reguladores per a la concessió de les ajudes i subvencions públiques destinades al foment de la integració laboral de persones amb discapacitat en CEO i treball autònom.  
L'accés de les entitats beneficiàries a les ajudes i bonificacions corresponents a l'ocupació protegida passa necessàriament per la qualificació administrativa prèvia de les esmentades entitats com a CEO i la seua inscripció en el Registre de CEO de la Comunitat Valenciana, les competències de registre, finançament, seguiment i control dels quals van ser transferides a la Comunitat Valenciana mitjançant el Reial Decret 286/1985, de 23 de gener.  
Atés el temps transcorregut des de la publicació de la normativa reguladora dels CEO, i a l'espera de les modificacions i/o actualitzacions pendents de desenvolupar pel ministeri amb competències en matèria d'ocupació, es fa necessari incidir en el compliment dels requisits i obligacions exigits en la normativa actual, i concretament en la condició dels CEO com a entitats de trànsit dels treballadors i treballadores amb diversitat funcional cap a l'empresa ordinària, i també d'entitats prestadores dels serveis d'ajust personal i social que requerisquen els esmentats treballadors.  
Per a això, i tant per a normalitzar com a activitat diària dels CEO les tasques d'orientació i inserció que permeten o faciliten el trànsit de l'ocupació protegida a l'ocupació ordinària, com per a aclarir què ha d'entendre's per ajust personal i social, que és una de les finalitats dels CEO, que justifiquen a més la seua pròpia existència, com ha d'acreditar-se la prestació dels esmentats serveis, es constituirà una mesa tècnica, integrada pels representants sindicals i patronals més representatius, i també per l'Administració a través de representants del Servei Valencià d'Ocupació i Formació, encarregada de proposar, estudiar i aprovar l'abast de les esmentades obligacions, contingut concret i forma de justificació, l'incompliment dels quals podrà comportar la revocació de la qualificació i la baixa en el Registre de CEO de la Comunitat Valenciana.  
Aquesta mesa tècnica avaluarà, al mateix temps, les possibilitats de redacció d'un text normatiu que, amb rang de decret, regule la qualificació administrativa dels CEO, i també les causes de desqualificació d'aquests, en l'àmbit de la Comunitat Valenciana.  
Així mateix, i per a la consecució de les esmentades finalitats d'inserció, aquesta ordre inclou dos programes d'ajudes destinades a promocionar el trànsit dels treballadors o treballadores amb diversitat funcional, des de l'ocupació protegida cap a l'empresa ordinària, d'acord amb el que estableix l'article 46 del Reial Decret Legislatiu 1/2013, que són: ajudes als projectes d'inserció de CEO+I (ajudes als CEO que inserisquen treballadors del CEO en l'empresa ordinària amb realització prèvia d'un itinerari d'inserció), com a programa propi de la Comunitat Valenciana, i ajudes a les empreses ordinàries que contracten treballadors procedents d'un enclavament laboral, programa estatal regulat en el Reial Decret 290/2004, de 20 de febrer, pel qual es regulen els enclavaments laborals com a mesura de foment de l'ocupació de les persones amb discapacitat.  
El Reial Decret 751/2014, de 5 de setembre, pel qual s'aprova l'Estratègia Espanyola d'Activació per a l'Ocupació 2014-2016, inclou l'avaluació com a aspecte reforçat de disseny, planificació, programació, execució i control dels resultats de les polítiques d'activació per a l'ocupació. Es considera clau en el nou model de polítiques actives d'ocupació el canvi del model de finançament que passa del model articulat basant-se en programes establits centralitzadament a un nou model d'acord amb les competències de les comunitats autònomes en polítiques actives, en el marc de la unitat de mercat, i basat en l'avaluació.  
  
L'eix 3. Oportunitats d'ocupació, inclou les actuacions que tenen com a objecte incentivar la contractació, la creació d'ocupació o el manteniment dels llocs de treball, especialment per a aquells col·lectius que tenen més dificultat en l'accés o permanència en l'ocupació, amb especial consideració a la situació de les persones amb diversitat funcional.  
  
D'altra banda, el Pla Estratègic del SERVEF 2014/2020 inclou com a mesures les orientades cap als col·lectius amb especials dificultats, dins dels quals consta com a col·lectiu d'acció prioritària les persones amb discapacitat.  
El Text Refós de la Llei d'Ocupació, aprovat mitjançant el Reial Decret Legislatiu 3/2015, de 24 d'octubre, estableix que, d'acord amb el que disposen els articles 40 i 41 de la Constitució Espanyola, la política d'ocupació és el conjunt de decisions adoptades per l'Estat i les comunitats autònomes que tenen com a finalitat el desenvolupament de programes i mesures tendents a la consecució de la plena ocupació, i també a la qualitat en l'ocupació, a l'adequació quantitativa i qualitativa de l'oferta i demanda d'ocupació, a la reducció i a la deguda protecció de les situacions de desocupació, i predetermina, en l'article 30, que les persones amb discapacitat siguen un dels col·lectius prioritaris que meresquen l'atenció de l'Estat i de les comunitats autònomes per a accedir al mercat de treball.  
Aquesta ordre es dicta en compliment del que disposa la Llei 38/2003, de 17 de novembre, General de Subvencions, com a norma de caràcter bàsic, sense perjudici del que disposa la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, en la disposició transitòria huitena de la qual, apartat 1, disposa que: «en el termini d'un any a partir de l'entrada en vigor d'aquesta llei es procedirà a l'adequació de la normativa reguladora de les subvencions al règim jurídic establit en aquesta».  
A la vista de tot això, aquesta ordre recull les bases reguladores dels programes gestionats pel SERVEF, destinats a la integració laboral de les persones amb diversitat funcional en els CEO, i també els programes destinats al trànsit d'aquests treballadors des dels CEO a les empreses ordinàries mitjançant ajudes als CEO qualificats com a CEO+I i ajudes a l'empresa ordinària que contracte treballadors procedents dels CEO amb subscripció prèvia d'enclavaments laborals, d'acord amb la normativa citada i indicada en la disposició addicional primera d'aquesta ordre.  
El títol I arreplega les disposicions generals per a la totalitat dels programes hi regulats.  
El títol II arreplega dos programes diferents. El capítol I arreplega les ajudes destinades al manteniment dels llocs de treball ocupats per persones amb diversitat funcional en els CEO. El capítol II regula un programa d'ajudes propi de la Comunitat Valenciana: els «CEO+I». Es tracta dels CEO que, amb el propòsit de complir amb el seu objectiu de promoure i facilitar la contractació laboral en empreses ordinàries de persones amb diversitat funcional que prèviament hagen seguit un itinerari d'inserció en aquest CEO, han obtingut la qualificació administrativa de CEO+I, i han de fer constar en els seus estatuts que, per al compliment de les seues funcions com a centre d'ocupació protegit, a més de les activitats econòmiques pròpies del centre especial d'ocupació, una de les funcions serà la integració laboral en el mercat ordinari dels treballadors amb diversitat funcional que tinguen en la seua plantilla, amb seguiment previ d'un itinerari d'inserció i acord amb empreses col·laboradores.  
El títol III té com a finalitat fomentar en l'empresa ordinària la contractació indefinida de treballadors i treballadores amb diversitat funcional procedents dels enclavaments laborals regulats pel Reial Decret 290/2004, de 20 de febrer.  
En virtut d'això, una vegada complits els tràmits procedimentals previstos en la Llei 5/1983, de 30 de desembre, del Consell, el Decret 157/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i en l'article 165 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, d'acord amb el dictamen del Consell Jurídic Consultiu de la Comunitat Valenciana, amb la participació, a través del tràmit d'audiència, de les organitzacions sindicals i patronals més representatives,  
  
  
ORDENE  
  
TÍTOL I  
Disposicions generals i procediment  
  
CAPÍTOL I  
Disposicions generals  
  
Article 1. Objecte i àmbit  
1. Aquesta ordre té com a objecte establir les bases reguladores que han de regir la concessió de subvencions públiques destinades a promoure i facilitar la integració laboral de persones amb discapacitat o diversitat funcional en l'àmbit de la Comunitat Valenciana, mitjançant ajudes als centres especials d'ocupació i a les empreses ordinàries que, en aquest cas, contracten treballadors amb diversitat funcional procedents d'enclavaments laborals, d'acord amb el que estableix la normativa aplicable segons el que disposa la disposició addicional primera d'aquesta ordre.  
2. Totes les accions subvencionables hauran de realitzar-se en centres de treball que desenvolupen la seua activitat a la Comunitat Valenciana, i en l'exercici corresponent a cada convocatòria anual.  
No obstant això, també seran subvencionables les contractacions de persones amb diversitat funcional produïdes en els mesos d'octubre, novembre i desembre de l'exercici immediatament anterior al corresponent a cada convocatòria anual, segons el que s'ha establit per a cada programa.  
  
Article 2. Accions subvencionables  
1. Ajudes destinades als CEO:  
a) Ajudes per al manteniment de llocs de treball ocupats per treballadors o treballadores amb diversitat funcional.  
b) Projectes d'inserció a través de CEO+I.  
2. Ajudes destinades a les empreses del mercat ordinari: programa de suport a la contractació indefinida de treballadors o treballadores amb diversitat funcional procedents d'enclavaments laborals regulats en l'article 25 d'aquesta ordre.  
a) Ajudes a la contractació indefinida.  
b) Ajudes a l'adaptació de llocs i eliminació de barreres arquitectòniques.  
  
Article 3. Beneficiaris de les ajudes  
Podran ser beneficiaris de les ajudes previstes en aquesta ordre:  
  
1. Per a les ajudes a què fa referència l'apartat 1.a de l'article 2, els titulars dels CEO inscrits en el Registre Administratiu de CEO de la Comunitat Valenciana que desenvolupen la seua activitat a la Comunitat Valenciana i complisquen els requisits establits en aquesta ordre per a cada programa d'ajudes.  
2. Per a les ajudes als projectes d'inserció a través dels CEO+ I a què fa referència l'apartat 1.b de l'article 2, els titulars dels CEO, inscrits com a CEO+I en el Registre Administratiu de CEO de la Comunitat Valenciana.  
3. Per a les ajudes a què fa referència l'apartat 2 de l'article 2, les empreses col·laboradores que desenvolupen la seua activitat a la Comunitat Valenciana, i que, d'acord amb allò que s'ha regulat en el Reial Decret 290/2004, de 20 de febrer, contracten amb caràcter indefinit persones amb diversitat funcional procedents d'un enclavament laboral.  
Article 4. Requisits per a ser entitat beneficiària  
Per a obtindre la condició de beneficiari de les ajudes regulades en aquesta ordre, les persones o entitats sol·licitants no podran estar incurses en cap de les circumstàncies previstes en l'article 13 de la Llei 38/2003, de 17 de novembre, General de Subvencions, llevat que per la naturalesa de la subvenció s'exceptue per la seua normativa reguladora.  
  
  
Article 5. Compatibilitat amb el Mercat Comú: requisits i exclusions  
  
1. Compatibilitat amb el Mercat Comú  
Les ajudes regulades en aquesta ordre són compatibles amb el Mercat Comú, ja que es regeixen pel Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat de Funcionament de la Unió Europea, i concretament per l'article 33, en el cas de les ajudes per a l'ocupació de treballadors o treballadores amb diversitat funcional en forma de subvencions salarials (ajuda salarial i ajuda per contractació de treballadors procedents d'un enclavament laboral), i per l'article 34, en el cas d'ajudes per a compensar els costos addicionals de l'ocupació de treballadors o treballadores amb diversitat funcional (adaptació de llocs i inserció a través dels CEO+I), sempre que:  
a) Quant a les subvencions salarials:  
Primera. La intensitat de les ajudes no superen el 75 % dels costos subvencionables.  
Segona. Quan la contractació no represente un increment net del nombre d'empleats en l'empresa en qüestió, en comparació amb la mitjana dels dotze mesos previs, el lloc o llocs hauran d'haver quedat vacants arran de la dimissió del treballador, de la seua discapacitat, de la seua jubilació per motius d'edat, de la reducció voluntària del temps de treball o de l'acomiadament disciplinari procedent i no com a conseqüència del seu acomiadament.  
b) Quant a costos addicionals (ajudes a l'adaptació de llocs i ajudes per a la inserció a través dels CEO+I, mitjançant el finançament parcial dels costos salarials de personal de suport), la intensitat d'ajuda no ha de superar el 100 % dels costos subvencionables, entenent-se per tals els regulats en l'article 34 de l'esmentat reglament.  
2. Exclusions  
a) Les ajudes regulades en aquesta ordre, acollides al reglament d'exempció, no podran concedir-se, en els casos establits en els apartats 2 al 5 de l'article 1 d'aquest reglament, entre els quals cal destacar el que recull el punt c de l'apartat 4 de l'esmentat article:  
  
«Les ajudes a empreses en crisi, a excepció dels règims d'ajudes destinats a reparar els perjudicis causats per determinats desastres naturals».  
Es considerarà empresa en crisi, segons el que disposa l'apartat 18 de l'article 2 de l'esmentat reglament, l'empresa en què concórrega almenys una de les circumstàncies següents:  
a) Si es tracta d'una societat de responsabilitat limitada (diferent d'una PIME amb menys de tres anys d'antiguitat), quan haja desaparegut més de la mitat del seu capital social subscrit com a conseqüència de les pèrdues acumulades; és el que succeeix quan la deducció de les pèrdues acumulades de les reserves (i de tots els altres elements que se solen considerar fons propis de la societat) condueix un resultat negatiu superior a la mitat del capital social subscrit; a l'efecte d'aquesta disposició, «societat de responsabilitat limitada» fa referència, en particular, als tipus de societats mencionats en l'annex I de la Directiva 2013/34/UE i «capital social» inclou, quan siga procedent, tota prima d'emissió.  
  
b) Si es tracta d'una societat en què almenys alguns socis tenen una responsabilitat il·limitada sobre el deute de la societat (diferent d'una PIME amb menys de tres anys d'antiguitat), quan haja desaparegut per les pèrdues acumulades més de la mitat dels seus fons propis que figuren en la seua comptabilitat; a l'efecte d'aquesta disposició, «societat en què almenys alguns socis tenen una responsabilitat il·limitada sobre el deute de la societat» fa referència, en particular, als tipus de societats mencionades en l'annex II de la Directiva 2013/34/UE.  
  
c) Quan l'empresa estiga immersa en un procediment de fallida o insolvència o posseïsca els criteris establits en el seu Dret nacional per a ser sotmesa a un procediment de fallida o insolvència a petició dels seus creditors.  
d) Quan l'empresa haja rebut ajuda de salvament i encara no haja reembossat el préstec o haja posat fi a la garantia, o haja rebut ajuda de reestructuració i estiga encara subjecta a un pla de reestructuració.  
  
e) Si es tracta d'una empresa diferent d'una PIME, quan durant els dos exercicis anteriors:  
1) La ràtio deute/capital de l'empresa haja sigut superior a 7,5, i  
2) La ràtio de cobertura d'interessos de l'empresa, calculada sobre la base de l'EBITDA, s'haja situat per davall d'1,0.»  
b) Tampoc seran subvencionables per aquesta ordre les ajudes que superen els llindars establits en l'article 4 del Reglament (UE) núm. 651/2014.  
  
Article 6. Obligacions generals dels beneficiaris  
A més de les obligacions que per als beneficiaris de cada tipus d'acció s'estableixen en aquesta ordre, i d'acord amb el que estableix l'article 14 de la Llei 38/2003, General de Subvencions, i en altres normes d'aplicació general, es declaren les següents:  
1. Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions.  
2. Justificar davant de l'òrgan concedent, el compliment dels requisits i les condicions, i també la realització de l'activitat i el compliment de la finalitat que determinen la concessió o gaudi de la subvenció.  
3. Sotmetre's a les actuacions de comprovació, que efectue l'òrgan concedent, i també qualssevol altres de comprovació i control financer que puguen realitzar els òrgans de control competents, tant nacionals com comunitaris, i aportar tota la informació que li siga requerida en l'exercici de les actuacions anteriors.  
4. Comunicar a l'òrgan concedent o a l'entitat col·laboradora l'obtenció d'altres subvencions, ajudes, ingressos o recursos que financen les activitats subvencionades, i també qualsevol incidència o variació que es produïsca en relació amb la subvenció concedida.  
5. Acreditar amb anterioritat a dictar-se la proposta de resolució de concessió i de pagament que està al corrent en el compliment de les seues obligacions tributàries i davant de la Seguretat Social.  
6. Acreditar amb anterioritat a dictar-se la proposta de concessió i de pagament que està al corrent del pagament d'obligacions per reintegrament de subvencions.  
7. Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas.  
8. Conservar els documents justificatius de l'aplicació dels fons rebuts, incloent-hi els documents electrònics, mentre puguen ser objecte de les actuacions de comprovació i control.  
9. En relació amb l'obligació general de donar publicitat al caràcter públic del finançament recollit en l'article 18 de la Llei 38/2003, General de Subvencions, i en l'article 31 del Reglament de la Llei 38/2003, aprovat per Reial Decret 887/2006, la concessió de la subvenció implica:  
a) L'acceptació de ser inclòs en una llista que es publicarà de forma electrònica o per qualsevol altre mitjà, en la qual figuraran els beneficiaris, l'operació finançada i l'import de l'ajuda.  
b) Les entitats qualificades com a CEO hauran de fer constar el seu caràcter de Centre Especial d'Ocupació qualificat pel Servei Valencià d'Ocupació i Formació, mitjançant el corresponent cartell indicador, tant en el domicili social com en tots i cada un dels centres de treball de la Comunitat Valenciana.  
10. Per a les ajudes als costos salarials de treballadors i treballadores amb diversitat funcional amb contracte de caràcter indefinit en CEO tramitades amb cobrament pel sistema de pagament anticipat regulat en l'article 17 d'aquesta ordre, i a l'efecte de garantir la comptabilitat separada, aportar dades de compte bancari separat i diferent de la proposta per al pagament de la resta de les ajudes.  
11. Reintegrar els fons percebuts en els casos previstos en l'article 37 de la Llei 38/2003, General de Subvencions, en relació amb el que estableixen els articles 91 a 93 del Reglament de la Llei 38/2003, aprovat per Reial Decret 887/2006, i en el que estableix l'article 172 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
12. La presentació de sol·licituds a l'empara d'aquesta ordre comporta la prestació del consentiment per part del sol·licitant perquè el SERVEF puga sol·licitar dels òrgans competents de la Seguretat Social la informació estrictament necessària per a comprovar les altes, baixes, manteniments i incidències de l'entitat sol·licitant de les ajudes, i també perquè el SERVEF puga facilitar documentació dels CEO (escriptures de constitució, comptes anuals i dades estrictament necessàries per a l'estudi de la viabilitat tècnica, econòmica i financera dels projectes presentats i dels mateixos CEO) a entitats col·laboradores d'aquest organisme, a fi que es realitzen els oportuns estudis i s'emeten els corresponents informes que es consideren oportuns.  
  
13. Així mateix, la presentació de sol·licituds a l'empara d'aquesta ordre comporta l'existència d'autorització expressa de tots els treballadors i treballadores amb diversitat funcional a les entitats ocupadores, tant si es tracta d'un CEO com si es tracta d'empreses ordinàries, per a la cessió de dades al SERVEF, relatives al tipus i grau de diversitat funcional.  
14. Per a les ajudes a les empreses ordinàries regulades en el títol III d'aquesta ordre, compliment de la normativa sobre integració laboral de persones amb diversitat funcional, o l'exempció d'aquesta obligació, de conformitat amb el que disposa l'article 7 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat.  
15. Els CEO hauran de comunicar al SERVEF, en un termini no superior a 30 dies, qualsevol alteració o modificació que es produïsca en relació amb la qualificació com a CEO, a saber: titularitat, forma jurídica, activitats, domicili social, obertura de nous centres de treball, etc.  
16. Així mateix, els CEO hauran de comunicar amb caràcter mensual i en model normalitzat qualsevol variació produïda en la plantilla.  
17. Complir les obligacions de transparència establides en la legislació bàsica, de conformitat amb el que disposa l'article 3 de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana, en el cas que l'entitat perceba durant el període d'un any ajudes o subvencions públiques en una quantia superior a 100.000 euros o quan, almenys, el 40 % del total dels seus ingressos anuals tinguen caràcter d'ajuda o subvenció pública, sempre que arriben, com a mínim, a la quantitat de 5.000 euros. Sense perjudici del que s'ha dit anteriorment, qualsevol beneficiari que perceba, durant el període d'un any, ajudes o subvencions, de l'Administració autonòmica o de qualsevol altra entitat enumerada en l'article 2 de la Llei 2/2015, per import superior a 10.000 euros, haurà de donar l'adequada publicitat a aquesta, i indicar almenys l'entitat pública concedent, l'import rebut i el programa, activitat, inversió o actuació subvencionat. La difusió d'aquesta informació es realitzarà preferentment a través de les corresponents pàgines web. En el cas que no dispose de pàgina web on realitzar aquesta publicitat, podran complir aquesta obligació a través del portal que pose a la seua disposició la Generalitat.  
  
18. Facilitar tota la informació relacionada amb la subvenció li siga requerida pel SERVEF.  
  
  
CAPÍTOL II  
Procediment general per a la concessió de les ajudes  
  
Article 7. Presentació de sol·licituds, termini i documentació  
Les sol·licituds es presentaran en la forma, terminis i amb la documentació que s'establisca en la corresponent convocatòria anual.  
  
Article 8. Procediment per a la concessió de les ajudes  
1. La concessió d'aquestes subvencions es tramitarà en règim de concurrència competitiva, per a qual cosa es tindrà en compte, com a únic criteri, el moment de presentació de les sol·licituds i la resta de documentació exigida en la corresponent convocatòria, per a cada un dels terminis.  
2. El procediment s'iniciarà, per a cada tipus d'ajuda, d'ofici, mitjançant convocatòria publicada en la base de dades nacionals de subvencions, d'acord amb el procediment establit en l'article 20.8 de la Llei 38/2003, de 17 de novembre, General de Subvencions, i amb el contingut necessari que exigeix l'article 23.  
3. En el cas que distintes sol·licituds tinguen la mateixa data d'entrada i d'expedient complet, es prioritzarà l'expedient que tinga més percentatge de dones treballadores amb diversitat funcional; si l'empat persisteix, es prioritzarà l'expedient que tinga més percentatge de persones amb diversitat funcional severa en plantilla.  
Si l'empat persisteix, es prioritzarà en funció de la data de sol·licitud més antiga i, si d'aquesta manera tampoc es resol l'empat, en funció del número d'expedient més baix.  
  
Article 9. Tramitació i resolució  
1. La instrucció del procediment de concessió de subvencions correspondrà a la Subdirecció General d'Ocupació del SERVEF, per als programes compresos en el títol II d'aquesta ordre i a les direccions territorials del SERVEF, o l'òrgan que les substituïsca, per als programes compresos en el títol III.  
2. Examinades les sol·licituds, l'òrgan instructor emetrà un informe on farà constar que els beneficiaris compleixen tots els requisits necessaris per a la concessió de les ajudes.  
3. Una vegada instruïts els expedients, es remetran a la comissió de valoració que avaluarà les sol·licituds, i emetrà un informe en què es concretarà el resultat d'aquesta avaluació.  
La composició de la comissió de valoració serà la següent:  
a) Per a les ajudes regulades en el títol II d'aquesta ordre:  
- President: la persona titular de la Subdirecció General d'Ocupació o el funcionari que designe per a la seua substitució, amb rang mínim de cap de servei.  
- Vocals: la persona titular del Servei d'Igualtat d'Oportunitats en l'Ocupació o un funcionari que designe per a la seua substitució, que actuarà com a secretari, i un funcionari del Servei d'Igualtat d'Oportunitats en l'Ocupació, que serà designat pel titular del Servei d'Igualtat d'Oportunitats en l'Ocupació.  
b) Per a les ajudes regulades en el títol III d'aquesta ordre: en cada direcció territorial del SERVEF es constituirà un òrgan col·legiat integrat per:  
- President: la persona titular del servei territorial competent en matèria d'ocupació o la persona que designe per a la seua substitució.  
- Vocals: dos vocals designats per la persona titular del servei territorial competent en matèria d'ocupació, un dels quals haurà de tindre rang mínim de cap de secció i actuarà com a secretari.  
4. L'òrgan instructor, a la vista de l'expedient i de l'informe de l'òrgan col·legiat, formularà una proposta de resolució.  
5. La competència per a conéixer i resoldre les sol·licituds formulades correspon a la persona titular de la Direcció General del SERVEF, excepte les delegacions efectuades.  
6. El termini màxim per a resoldre i notificar la resolució procedent serà de sis mesos comptador des de l'endemà de l'entrada de la sol·licitud en qualsevol dels registres de la Generalitat, llevat que, tractant-se de fons la distribució dels quals es realitza a través d'una conferència sectorial, la Llei de Pressupostos de la Comunitat Valenciana corresponent a una convocatòria anual condicione la concessió de les ajudes a alguna actuació concreta de l'Administració de l'Estat i, en aquest cas, el termini de sis mesos comptarà a partir de la data de realització d'aquesta actuació.  
Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu la legislació del procediment administratiu comú.  
7. La resolució de concessió de les ajudes, degudament motivada, fixarà expressament la quantia concedida i incorporarà, si escau, les condicions, obligacions i determinacions accessòries a què haja de subjectar-se el beneficiari d'aquesta, amb notificació a les persones interessades en els termes que preveu la legislació del procediment administratiu comú.  
8. La resolució de concessió i/o denegació de les ajudes sol·licitades posarà fi a la via administrativa i en contra pot interposar-se un recurs potestatiu de reposició davant del mateix òrgan en el termini d'un mes a partir de l'endemà de la seua notificació, d'acord amb la legislació del procediment administratiu comú; o un recurs contenciós administratiu en el termini de dos mesos davant de l'òrgan jurisdiccional competent de la Comunitat Valenciana, de conformitat amb la normativa reguladora de la jurisdicció contenciosa administrativa.  
  
Article 10. Resolució d'incidències  
1. La persona titular de la Direcció General del SERVEF, o l'òrgan en què aquesta delegue, seran els competents per a resoldre les incidències que es produïsquen després de la concessió d'ajudes, com ara pròrrogues de terminis, modificacions justificades del projecte inicial o qualsevol variació de les condicions particulars de la concessió.  
2. Tota alteració de les condicions tingudes en compte per a la concessió de l'ajuda o subvenció i, en tot cas, l'obtenció concurrent d'aquestes a què fa referència l'article 11, podrà donar lloc a la modificació de la resolució de concessió.  
  
Article 11. Concurrència d'ajudes i subvencions  
L'import de les subvencions regulades en aquesta ordre en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos d'altres administracions públiques, o d'altres ens públics o privats, nacionals o internacionals, supere el cost de l'activitat subvencionada que ha de desenvolupar el beneficiari, excepte límits més estrictes que puguen establir-se per a cada programa concret en l'article 5 d'aquesta ordre.  
  
  
Article 12. Control de les ajudes  
1. Correspondrà a la persona titular de la Direcció General del SERVEF, o l'òrgan en què aquesta delegue, dur a terme la funció de control de les subvencions concedides, i també l'avaluació i el seguiment d'aquest programa, per a la qual cosa implantarà tots aquells mecanismes que considere oportuns.  
2. A l'efecte del que disposa la lletra j de l'article 165.2 de la Llei 1/2015 i de conformitat amb l'article 2.3 de la Llei 3/2000, de 17 d'abril, per la qual es crea el SERVEF:  
a) Per a les ajudes destinades al manteniment dels llocs de treball ocupats per persones amb diversitat funcional en els CEO, regulades en el capítol I del títol II: s'establirà amb caràcter anual en cada convocatòria un pla de visites a realitzar a un percentatge d'entitats beneficiàries.  
b) Per a les ajudes destinades als projectes d'inserció a través d'un CEO+I, regulades en el capítol II del títol II: l'òrgan instructor de les ajudes, a la finalització de l'exercici, comprovarà el manteniment dels llocs de treball subvencionats, mitjançant l'accés a la vida laboral de les persones amb diversitat funcional les insercions de les quals en empresa ordinària hagen sigut subvencionades.  
c) Per a les ajudes destinades a la contractació per empreses ordinàries de treballadors o treballadores amb diversitat funcional procedents d'enclavaments laborals, regulats en el títol III: l'òrgan instructor de les ajudes comprovarà el manteniment mínim obligatori dels llocs de treball subvencionats mitjançant l'accés a la vida laboral de les persones amb diversitat funcional les contractacions de les quals hagen sigut subvencionades.  
  
3. El beneficiari estarà obligat a sotmetre's a les actuacions de control financer previstes en els articles 113 i següents de la Llei 1/2015, i en els articles 44 i següents de la Llei 38/2003, General de Subvencions, que puguen realitzar la Intervenció General i les institucions comunitàries.  
  
Article 13. Justificació de la despesa i liquidació de les ajudes  
1. El pagament de les despeses consistents en salaris dels treballadors i treballadores i les inversions o despeses efectuades pels beneficiaris objecte de subvenció, hauran de justificar-se mitjançant transferència bancària o qualsevol altra fórmula de pagament, sempre que s'acredite el corresponent càrrec en compte.  
2. La justificació del pagament requerirà la presentació mitjançant original o còpia degudament compulsada, del justificant bancari acreditatiu de la identitat que efectua el pagament, del període a què fa referència el càrrec, càrrec en compte dels imports i treballadors i treballadores en cas de salaris, i també identificació del beneficiari del pagament, número de factura i concepte en el cas d'altres despeses.  
3. En la justificació de la despesa haurà de presentar-se una declaració final de finançament, segons el model normalitzat, subscrit pel legal representant de l'entitat, acreditatiu d'altres possibles subvencions que haja pogut percebre per a finançar les accions subvencionades. Quan les activitats hagen sigut finançades, a més de la subvenció, amb fons propis o altres subvencions o recursos, i d'acord amb el que estableix l'apartat 4 de l'article 30 de la Llei 38/2003, General de Subvencions, haurà d'acreditar-se en la justificació l'import, la procedència i l'aplicació d'aquests fons a les activitats subvencionades.  
4. Acreditació del compliment de l'obligació establida en l'article 6, apartat 17.  
5. Una vegada dictada la resolució de concessió, es lliurarà l'import de l'ajuda reconeguda a cada beneficiari, en la forma indicada per a cada tipus d'acció en les bases corresponents d'aquesta ordre, i sempre que s'acredite en l'expedient que el sol·licitant està al corrent en les obligacions tributàries i davant de la Seguretat Social, i també al corrent d'obligacions per reintegrament de subvencions, a la data de cada un dels pagaments.  
  
Article 14. Reintegrament de les ajudes concedides, procediment de reintegrament, infraccions i sancions  
D'acord amb el que estableix la Llei 38/2003, de 17 de novembre, General de Subvencions, i la resta de legislació aplicable, el reintegrament de subvencions, el procediment de reintegrament i les infraccions i sancions, es concreten en el següent:  
1. Reintegrament de les ajudes concedides:  
a) Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
  
b) La declaració judicial o administrativa de nul·litat o anul·lació, d'acord amb el procediment i les causes establides en l'article 36 de la Llei 38/2003, General de Subvencions, implicarà l'obligació de tornar les quantitats percebudes.  
c) També serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en l'article 37 de la Llei 38/2003, General de Subvencions, en relació amb el que estableixen els articles 91 a 93 del Reglament de la Llei 38/2003, General de Subvencions, aprovat pel Reial Decret 887/2006, incloent-hi el reintegrament per l'incompliment de les obligacions, tant generals com específiques imposades als beneficiaris en aquesta ordre i, concretament, l'obligació imposada en l'apartat 15 de l'article 6, relativa a la comunicació prèvia de qualsevol canvi produït respecte a la qualificació del projecte empresarial, i també la imposada en l'article 17.2.a, relativa a la presentació de documentació establida en l'article 5 de l'Ordre de 10 d'abril de 1986.  
2. Procediment de reintegrament  
El procediment de reintegrament se substanciarà d'acord amb el que estableix el capítol II del títol II de Llei 38/2003, General de Subvencions, i el capítol II del títol III del Reglament de la Llei 38/2003, aprovat pel Reial Decret 887/2006, i tot això en relació amb el que estableix l'article 172 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
3. Infraccions administratives i incoació de procediment sancionador  
El que disposen els apartats anteriors serà aplicable sense perjudici de la possible qualificació dels fets com a infracció administrativa i incoació del procediment sancionador, d'acord amb els articles 52 i següents de la Llei General de Subvencions, i els articles 173 i següents de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
De conformitat amb l'article 35 de la Llei 2/2015, de 2 d'abril, de la Generalitat, Llei de Transparència i Bon Govern i Participació Ciutadana de la Comunitat Valenciana, l'incompliment del que disposa l'apartat 17 de l'article 16 podrà comportar el reintegrament total o parcial de la subvenció concedida, després del procediment sancionador que se sotmetrà al que disposa el títol III de la Llei 2/2015.  
  
  
TÍTOL II  
Centres especials d'ocupació  
Disposicions generals  
  
Article 15. Requisits generals  
A més dels requisits exigits en els articles 4 i 5, els CEO hauran de complir, amb caràcter general, els següents:  
1. Estar qualificats i inscrits com a tals en el Registre Administratiu de la Comunitat Valenciana, creat per l'Ordre de 10 d'abril de 1986, de la Conselleria de Treball i Seguretat Social (DOGV 376, 14.05.1986).  
  
2. Per als beneficiaris d'ajudes als CEO+I, estar qualificats i inscrits com a tals en el Registre Administratiu de Centres Especials d'Ocupació de la Comunitat Valenciana.  
3. Estar inscrits com a entitats ocupadores en els règims de la Seguretat Social en què existisca afiliació de treballadors i treballadores per compte d'altri.  
  
  
CAPÍTOL I  
Ajudes per al manteniment de llocs de treball  
  
Article 16. Accions subvencionables  
Els CEO podran accedir a les ajudes següents:  
1. Subvenció del cost salarial corresponent als llocs de treball ocupats per personal amb diversitat funcional que realitze una jornada de treball completa i estiga donat d'alta en la Seguretat Social, consistent en un percentatge del salari mínim interprofessional vigent cada any, a determinar en cada convocatòria, mínim del 50 %, corresponents a les nòmines de gener a desembre de cada exercici, incloent-hi dues pagues extraordinàries o prorrateig d'aquestes, i també un percentatge del salari mínim interprofessional, a determinar en cada convocatòria, mínim del 50 %, per a les nòmines de novembre i desembre de l'exercici immediatament anterior, corresponents a nous contractes, transformacions de contractes temporals en indefinits i pròrrogues produïdes en aquests mesos, sempre que les esmentades contractacions es mantinguen fins a la data de publicació de la convocatòria anual.  
En el cas de treball a temps parcial, la subvenció experimentarà una reducció proporcional a la jornada laboral realitzada, sempre que la jornada comporte, com a mínim, la mitat de la jornada habitual de l'empresa.  
Les subvencions per contractes, transformacions de contractes temporals en indefinits i pròrrogues dels mesos de novembre i desembre, se sol·licitaran a l'empara de la convocatòria d'ajudes per a l'exercici següent, excepte en el cas que pogueren resultar subvencionables en l'exercici corrent, en aplicació de saldos sobrants, segons el que estableix l'apartat següent, i la sol·licitud de concessió i justificació de la despesa de les quals es presentarà de l'1 al 15 de gener de l'exercici següent al de la convocatòria.  
Les contractacions, transformacions de contractes temporals en indefinits, pròrrogues o ampliacions de jornada que no hagen sigut subvencionades per esgotament del crèdit publicat, podran ser subvencionables sempre que no impliquen increment de la subvenció concedida, en aplicació/compensació de saldos sobrants produïts com a conseqüència de baixes de treballadors o treballadores o altres causes.  
Quan una persona treballadora estiga en situació d'incapacitat temporal (IT), l'import de la subvenció salarial es referirà exclusivament als dies el pagament dels quals estiga a càrrec obligatòriament del CEO, de conformitat amb el que dispose la normativa de la Seguretat Social.  
No serà subvencionable el cost salarial dels contractes de les persones treballadores de duració inicial inferior a tres mesos, amb independència de la duració de cada una de les seues pròrrogues, excepte el contracte d'interinitat realitzat en els termes que preveu l'article 4 del Reial Decret 2720/1998, de 18 de desembre, que desplega l'article 15 del Text Refós de la Llei de l'Estatut dels Treballadors, sempre que substituïsca un treballador amb diversitat funcional que siga subvencionable. Aquesta exclusió no es tindrà en compte en aquells casos en què l'extinció del contracte es produïsca per la baixa voluntària del treballador o baixa per no superació del període de prova. Quan es realitzen contractes per obra o servei determinat, haurà d'adjuntar-se un compromís de duració mínima de l'esmentat contracte, almenys, de tres mesos.  
  
2. Subvencions per a adaptació de llocs de treball i eliminació de barreres arquitectòniques, en una quantia màxima no superior a 1.803 euros per lloc de treball que s'adapte a les necessitats del personal amb diversitat funcional en plantilla. La intensitat màxima de l'ajuda és del 100 % dels costos subvencionables.  
  
Article 17. Requisits específics i obligacions  
1. Requisits específics segons el tipus d'ajudes:  
a) Per a l'ajuda als costos salarials de persones treballadores amb diversitat funcional:  
Les persones que inicien la seua activitat en aquest exercici, o que havent iniciat l'activitat en l'exercici anterior, la seua contractació no haja sigut subvencionada en aquest, i per a aquells que se sol·licite ajuda dels costos salarials, en el moment previ a la seua contractació, hauran de ser desocupats, inscrits com a demandants d'ocupació en el centre SERVEF corresponent.  
b) Per a la subvenció destinada a adaptar llocs de treball i eliminar barreres arquitectòniques:  
Primer. Justificar la seua necessitat mitjançant l'oportuna memòria i informe favorable de la Inspecció de Treball.  
Aquestes adaptacions han de garantir de manera específica la protecció de les persones treballadores que tinguen reconeguda la situació de diversitat funcional i, per tant, siguen especialment sensibles als riscos derivats del treball, no aquelles que estan obligades a realitzar per aplicació de la Llei de Prevenció de Riscos Laborals i que s'haurien de dur a terme de la mateixa manera, fora treballador amb diversitat funcional o no.  
Segon. Les persones treballadores amb diversitat funcional per les quals se sol·licita l'ajuda inicialment, hauran d'estar en situació d'alta en la Seguretat Social i amb contracte vigent en el CEO en el moment en què es resolga la petició.  
Tercer. No serà subvencionable l'adaptació per treballador o lloc de treball pels quals s'haguera ja obtingut subvenció pel mateix concepte en els 4 anys immediatament anteriors, llevat que es tracte d'adaptacions necessàries per empitjorament de les deficiències físiques, mentals, intel·lectuals o sensorials del treballador o per desgast de l'anterior adaptació derivada del seu ús, degudament acreditat.  
  
2. Obligacions:  
a) Els CEO que resulten beneficiaris d'ajudes hauran de presentar a la finalització de cada exercici, i dins dels tres primers mesos de l'exercici següent, la documentació prevista en l'article 5 de l'Ordre de 10 d'abril de 1986, de la Conselleria de Treball i Seguretat Social, a saber:  
  
Primer. Memòria, segons model normalitzat.  
Segon. Llista de la plantilla, segons els models normalitzats, en els quals s'incloguen totes les persones treballadores que hagen estat d'alta en el CEO en qualsevol moment de l'exercici i resum de treballadors i treballadores d'alta en el CEO en el mes de desembre de l'exercici corresponent, a l'efecte de previsió pressupostària i estadística.  
Tercer. Documentació econòmica: balanços i compte de pèrdues i guanys, del centre especial d'ocupació, relativa a l'exercici immediatament anterior, degudament firmada pel legal representant de l'empresa, i també els comptes anuals de dos exercicis anteriors, presentats en el Registre Mercantil o en els registres corresponents, segons el tipus d'entitat o, en el cas d'associacions, comptes aprovats per l'assemblea general i, en el cas d'entitats a què siga aplicable l'obligació establida en el Reial Decret 1517/2011, de 31 d'octubre, auditoria dels comptes corresponents a dos exercicis anteriors.  
  
Quart. Informe del compliment d'objectius d'ajust personal i social.  
b) Comunicar en el termini de 30 dies, des de l'inici, qualsevol reducció de jornada o baixes en la Seguretat Social de les persones treballadores amb diversitat funcional per als quals s'haja sol·licitat subvenció per a finançar els costos salarials, l'incompliment dels quals podrà donar lloc a la denegació de l'ajuda sol·licitada o a la revocació de l'ajuda concedida, segons el cas, per cada treballador afectat.  
  
  
Article 18. Justificació i pagament  
1. Les ajudes als costos salarials es justificaran i lliuraran de la manera següent:  
a) Les ajudes es justificaran mitjançant la presentació dels rebuts de salaris i els justificants del càrrec en compte, ambdós ordenats alfabèticament que, d'acord amb el que estableix l'article 13 d'aquesta ordre, acrediten el pagament d'aquests, i serà obligatòria la presentació de la baixa en la Seguretat Social, si escau, de les persones treballadores subvencionades.  
b) L'aportació de la documentació indicada es realitzarà en els terminis que s'establisquen en les corresponents convocatòries anuals, juntament amb la relació mensual de les persones treballadores amb diversitat funcional d'alta a través de l'aplicació informàtica eSidec.  
Les ajudes es lliuraran segons la documentació presentada en cada un dels terminis que s'establisquen en les corresponents convocatòries, i, si escau, es podrà acumular en un sol pagament la justificació d'un o diversos terminis, i es podran descomptar dels pagaments a efectuar les justificacions dels manteniments de llocs de treball inferiors als tres mesos mínims de contractació establit en l'apartat 1 de l'article 16.  
  
Si la presentació de la documentació justificativa es fa fora dels terminis assenyalats en les corresponents convocatòries, es podrà detraure, si escau, de la subvenció a pagar, la quantia corresponent al nombre de dies que hagen originat el retard.  
En el cas d'incompliment de l'obligació de comunicació de les reduccions de jornada o de les baixes en Seguretat Social dels treballadors i treballadores amb diversitat funcional per a les quals s'haja sol·licitat subvenció per a finançar els costos salarials, establides en l'apartat 2.b de l'article 17, es podrà detraure de l'import a pagar, les ajudes corresponents a les nòmines d'aquestes persones treballadores, deixant sense efecte l'ajuda concedida per aquests per ocultament de les dades tingudes en compte per a la seua concessió i minorant la subvenció.  
  
c) Per al personal fix amb diversitat funcional del CEO, les sol·licituds del qual hagen de presentar-se en el primer termini regulat en cada convocatòria, i sempre que siga aplicable el règim d'exempció de garanties per al pagament anticipat, les ajudes podran lliurar-se de forma anticipada, segons el procediment i els percentatges que s'establisquen en la Llei de Pressupostos de la Generalitat per a cada exercici, d'acord amb el que preveu el Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
Les subvencions de naturalesa corrent en matèria de foment d'ocupació destinades a finançar els costos salarials del personal amb diversitat funcional amb contracte indefinit dels CEO, per al manteniment dels seus llocs de treball, podran estar exemptes de prestar garanties per al pagament anticipat de subvencions, d'acord amb el que establisquen les corresponents lleis de pressupostos de la Generalitat per a cada exercici o, si escau, la mateixa Llei d'Hisenda Pública, del Sector Públic Instrumental i de Subvencions.  
En aquests casos, la justificació de l'ajuda s'efectuarà d'acord amb el que disposa l'apartat anterior quant a documentació i forma de presentació, i en els terminis que establisquen les corresponents convocatòries anuals d'ajudes.  
2. Per a les ajudes corresponents a l'adaptació de llocs o eliminació de barreres, els costos d'aquestes es justificaran mitjançant la presentació de la documentació següent:  
a) Una relació classificada de les despeses i/o inversions de l'activitat, amb identificació del creditor i del document, el seu import, data d'emissió i, si escau, data de pagament. En el cas que la subvenció s'haja atorgat basant-se en un pressupost, s'indicaran les desviacions que s'han produït, si ésel cas.  
b) Les factures i, si escau, els certificats d'obra corresponents a inversions efectivament realitzades, i els documents acreditatius del pagament dels subministraments i obres, justificats d'acord amb el que estableix l'article 13.  
Les ajudes per adaptació de llocs o eliminació de barreres es lliuraran, d'una sola vegada, segons la documentació presentada, i tindran com a data límit de justificació el 31 d'octubre.  
3. Amb anterioritat a dictar-se la proposta de resolució de pagament, l'entitat beneficiària haurà d'acreditar que està al corrent en el compliment de les seues obligacions tributàries i davant de la Seguretat Social, i també al corrent de pagament d'obligacions per reintegrament de subvencions.  
4. Correspon a la persona titular de la direcció general del SERVEF, o l'òrgan en qui delegue, el reconeixement de l'obligació i la proposta de pagament de la subvenció.  
  
CAPÍTOL II  
Projectes d'inserció a través de CEO + I  
  
Article 19. Objecte de les ajudes  
Les ajudes recollides en aquest capítol tenen com a finalitat donar suport a projectes encaminats a facilitar la contractació laboral en empreses ordinàries de persones amb diversitat funcional que prèviament han seguit un itinerari d'inserció en les dependències del CEO + I.  
  
Article 20. Requisits i exclusions  
1. Requisits  
a) Els CEO + I, a més de complir els requisits establits en els articles 4, 5 i 15 d'aquesta ordre, hauran de fer constar en els seus estatuts de constitució que, juntament amb les activitats econòmiques pròpies del CEO, una de les funcions serà la integració laboral en el mercat ordinari dels treballadors amb diversitat funcional que tinguen en la seua plantilla, utilitzant per a això un procés previ d'itinerari d'inserció i haver obtingut la qualificació administrativa com a CEO+I.  
b) Perquè la inserció laboral en l'empresa ordinària siga subvencionable al CEO, l'itinerari d'inserció sociolaboral que necessàriament hauran de realitzar els treballadors amb diversitat funcional, amb caràcter previ a aquesta inserció, haurà de tindre una duració mínima de 6 mesos en el CEO i una duració màxima de 24 mesos en el cas de treballadors amb diversitat funcional sever i de 12 mesos per a la resta dels treballadors amb diversitat funcional, segons les consideracions establides en la disposició addicional segona de l'ordre.  
c) L'activitat a realitzar en l'itinerari d'inserció ha de tindre relació directa amb l'activitat del CEO.  
2. Exclusions  
No seran subvencionables per al CEO aquelles insercions produïdes en empreses vinculades amb el mateix CEO ni les insercions produïdes en un lloc de l'Administració pública ni els contractes en empreses de treball temporal.  
  
Article 21. Quanties  
1. Per cada treballador que en finalitzar l'itinerari d'inserció siga contractat per l'empresa ordinària per temps indefinit i a jornada completa, el CEO tindrà dret a una subvenció per import de 3.000 euros, sempre que s'acredite la despesa corresponent a aquest import mitjançant despeses salarials de personal de suport relacionats amb la posada en marxa de l'itinerari d'inserció.  
2. Quan el contracte a temps indefinit es concerte a temps parcial, la subvenció de 3.000 euros es reduirà proporcionalment a la jornada pactada.  
  
Article 22. Justificació i pagament  
1. Una vegada dictada la resolució de concessió de les ajudes i/o subvencions per la formalització de contractes de treball a què fa referència aquest capítol, es lliurarà l'import total de l'ajuda reconeguda a cada beneficiari, basant-se en la documentació justificativa, aportada juntament amb la sol·licitud amb caràcter preceptiu per a la concessió, i d'acord amb el que estableix l'article 13 d'aquesta ordre, segons el detall següent:  
a) Nòmines de les persones treballadores integrants de les unitats de suport relacionats amb la posada en marxa de l'itinerari d'inserció.  
b) Rebuts de liquidació de cotitzacions (RLC) i relació nominal de treballadors (RNT) de cada mensualitat, acreditatius de les despeses consistents en pagament de quotes de Seguretat Social.  
c) Transferències bancàries acreditatives del pagament efectiu, tant de les despeses salarials com de Seguretat Social, o qualsevol altra forma de pagament, sempre que s'acredite el càrrec en compte d'aquests imports.  
La justificació de la despesa requerirà la presentació mitjançant original o còpia degudament compulsada, del justificant bancari acreditatiu de la identitat de qui efectua el pagament, del període a què fa referència el càrrec, càrrec en compte dels imports i treballadors i treballadores.  
d) Declaració final de finançament, segons el model normalitzat, subscrit pel representant legal de l'entitat, acreditatiu d'altres possibles subvencions que haja pogut percebre per a finançar les accions subvencionades. Quan les activitats hagen sigut finançades, a més de la subvenció, amb fons propis o altres subvencions o recursos, i d'acord amb el que estableix l'apartat 4 de l'article 30 de la Llei 38/2003, General de Subvencions, haurà d'acreditar-se en la justificació l'import, procedència i aplicació d'aquests fons a les activitats subvencionades.  
  
2. Amb anterioritat a dictar-se la proposta de resolució de pagament, l'entitat beneficiària haurà d'acreditar que està al corrent en el compliment de les seues obligacions tributàries i davant de la Seguretat Social, i també al corrent de pagament d'obligacions per reintegrament de subvencions.  
3. Correspon a la persona titular de la Direcció General del SERVEF, o l'òrgan en què delegue, el reconeixement de l'obligació i la proposta de pagament d'aquestes.  
  
  
TÍTOL III  
Contractació de persones amb diversitat funcional   
per empreses ordinàries  
Programa de suport a la contractació indefinida   
a través d'enclavaments laborals  
  
Article 23. Objecte  
Aquest títol té com a objecte establir incentius per a afavorir la inserció de les persones amb diversitat funcional en el mercat ordinari de treball, afavorint el pas des de l'ocupació en els CEO i possibilitant l'accés a aquests de nous treballadors i treballadores amb diversitat funcional.  
  
Article 24. Accions subvencionables  
Les ajudes previstes en aquest capítol s'articulen en el programa de suport a la contractació indefinida a través d'enclavaments laborals.  
   
Article 25. Requisits de l'enclavament  
1. S'entendrà per enclavament laboral el contracte entre una empresa del mercat ordinari de treball, anomenada empresa col·laboradora, i un CEO, per a la realització d'obres o serveis que tinguen relació directa amb l'activitat normal d'aquella, per a la qual cosa un grup de treballadors i treballadores amb diversitat funcional del CEO es desplaça temporalment al centre de treball de l'empresa col·laboradora, amb els requisits i les condicions establides pel Reial Decret 290/2004, de 20 de febrer, pel qual es regulen els enclavaments laborals com a mesura de foment de l'ocupació de les persones amb discapacitat.  
  
2. Perquè la contractació per una empresa ordinària d'un treballador procedent d'un enclavament siga subvencionable serà necessari que la incorporació d'aquest treballador a l'enclavament laboral haja sigut comunicada al SERVEF en el termini d'un mes des de l'inici.  
  
Article 26. Ajudes  
1. Les empreses col·laboradores que d'acord amb el que s'ha regulat en el Reial Decret 290/2004, de 20 de febrer, contracten amb caràcter indefinit un treballador de l'enclavament amb diversitat funcional que presente especials dificultats per a l'accés al mercat ordinari de treball d'acord amb el que disposa l'article 6.2.a o b de l'esmentat reial decret, tindran dret a les ajudes següents:  
a) Subvenció de 7.814 euros per cada contracte de treball formalitzat a jornada completa. Si el contracte és a temps parcial, la subvenció es reduirà proporcionalment segons la jornada de treball pactada.  
Aquesta subvenció podrà ser destinada per l'empresa col·laboradora, totalment o parcialment, a serveis de suport del treballador.  
La intensitat de l'ajuda no superarà el 75 % dels costos subvencionables.  
b) Subvenció per adaptació del lloc de treball i eliminació de barreres o obstacles. Aquesta subvenció, compatible amb l'anterior ajuda, que podrà arribar als 902 euros per treballador amb diversitat funcional contractat, destinada a l'adaptació dels llocs de treball o dotació d'equips de protecció personal necessaris per a evitar accidents laborals al treballador amb diversitat funcional contractat, o eliminar barreres o obstacles que impedisquen o dificulten el treball dels treballadors i treballadores amb diversitat funcional. Si aquesta ajuda no és sol·licitada per l'empresa, podrà ser sol·licitada pel mateix treballador.  
La intensitat màxima de l'ajuda és del 100 % dels costos subvencionables.  
2. Per a tindre dret a aquestes ajudes, la contractació de les persones amb diversitat funcional haurà de realitzar-se sense solució de continuïtat i transcorregut, almenys, un termini de tres mesos des de l'inici de l'enclavament o des de la incorporació del treballador si aquesta fora posterior a l'inici de l'enclavament.  
3. Si el treballador amb diversitat funcional de l'enclavament que s'incorpora amb caràcter indefinit a l'empresa col·laboradora no estiguera inclòs en l'article 6.2.a o b del Reial Decret 290/2004 com a persona amb diversitat funcional severa, l'empresa col·laboradora tindrà dret a les ajudes per a contractació indefinida de treballadors i treballadores amb diversitat funcional.  
  
Article 27. Documentació i terminis  
1. Les sol·licituds d'ajudes es presentaran en els terminis i en la forma determinada per les corresponents convocatòries, i amb la documentació que aquestes establisquen.  
2. Les sol·licituds d'ajudes pel manteniment de contractes indefinits formalitzats o transformats en els tres últims mesos de cada exercici hauran de presentar-se a càrrec de la convocatòria de l'exercici següent i en els terminis establits en aquesta.  
  
Article 28. Exclusions i incompatibilitats  
1. Queden exclosos dels programes regulats en aquest títol els casos següents:  
a) Contractacions realitzades per empreses de treball temporal per a la posada a disposició del treballador en empreses usuàries en què prestaran els seus serveis.  
b) Contractacions realitzades per empreses que, a causa de cometre infraccions molt greus, hagueren sigut excloses com a beneficiàries de programes d'ocupació.  
c) Contractacions realitzades per empreses sancionades en els dos anys anteriors a la presentació de la sol·licitud per cometre infraccions greus o molt greus en matèria de prevenció de riscos laborals.  
  
d) Contractacions realitzades per empreses que en els dotze mesos anteriors a la sol·licitud de l'ajuda hagueren realitzat extincions de contractes en virtut d'acomiadament col·lectiu, o per causes disciplinàries o objectives declarades improcedents per sentència judicial ferma o laude arbitral.  
2. Les ajudes establides en aquest títol són incompatibles amb qualsevol altra per a la mateixa acció subvencionable, excepte la bonificació de quotes a la Seguretat Social i les ajudes per adaptació del lloc de treball.  
  
Article 29. Obligacions dels beneficiaris  
A més de les obligacions establides amb caràcter general en l'article 6, els beneficiaris de les ajudes regulades en aquest títol hauran de:  
  
1. Formalitzar els contractes per escrit.  
2. Les entitats beneficiàries estan obligades a mantindre l'estabilitat en l'ocupació dels treballadors i treballadores amb diversitat funcional contractats a l'empara d'aquesta disposició per un període mínim de tres anys.  
En el cas que el treballador cause baixa durant aquest període, podrà ser substituït per un altre treballador amb les mateixes característiques; la substitució haurà de realitzar-se i comunicar-se a la direcció territorial corresponent del SERVEF, en un termini de 15 dies, i s'haurà d'afegir al període de manteniment obligatori del contracte, el termini transcorregut des de la baixa del treballador fins a la seua substitució. Si la baixa es produeix amb anterioritat a la resolució de concessió, perdrà el dret a la sol·licitud presentada.  
No es considerarà que s'han incomplit les obligacions de manteniment de l'ocupació a què fa referència aquest apartat quan el contracte de treball s'extingisca per causes objectives o per acomiadament disciplinari quan l'un o l'altre siga declarat o reconegut com a procedent, ni les extincions causades per dimissió, mort o incapacitat permanent total, absoluta o gran invalidesa dels treballadors i treballadores, o per resolució durant el període de prova, per això, en el cas que les vacants no siguen cobertes, l'entitat beneficiària estarà obligada a reintegrar la subvenció percebuda de forma proporcional al període de manteniment del contracte pendent de complir.  
La falta de cobertura de les vacants per qualsevol altra causa diferent de les establides en el paràgraf anterior, donarà lloc al reintegrament total de l'ajuda percebuda.  
  
Article 30. Justificació i pagament  
1. Una vegada dictada la resolució de concessió de les ajudes i/o subvencions per la formalització de contractes de treball a què fa referència aquest títol, es lliurarà l'import total de l'ajuda reconeguda a cada beneficiari.  
2. El pagament de les ajudes per adaptació de llocs de treball requerirà l'aportació, abans del 31 d'octubre de cada exercici, dels justificants que acrediten l'efectivitat de la despesa i del pagament realitzat, en els mateixos termes establits en l'apartat 2 de l'article 18.  
3. Amb anterioritat a dictar-se la proposta de resolució de pagament, l'entitat beneficiària haurà d'acreditar que està al corrent en el compliment de les seues obligacions tributàries i davant de la Seguretat Social, i també al corrent de pagament d'obligacions per reintegrament de subvencions.  
4. Correspon a la persona titular de la Direcció General del SERVEF, o l'òrgan en què delegue, el reconeixement de l'obligació i la proposta de pagament d'aquestes.  
  
  
DISPOSICIONS ADDICIONALS  
  
Primera. Normativa d'aplicació  
1. Aquestes ajudes tenen la consideració de subvencions públiques. El programa d'ajudes al manteniment de llocs de treball ocupats per persones treballadores amb diversitat funcional en CEO, regulat en el títol II d'aquesta ordre, i també les ajudes a l'empresa ordinària per la contractació indefinida de persones treballadores amb diversitat funcional procedents d'un enclavament laboral, recollides en el títol III, recullen les bases establides pel Ministeri d'Ocupació i Seguretat Social per a les ajudes la gestió i control de les quals ha sigut transferida a la Generalitat i contingudes en les disposicions següents:  
- Reial Decret 2273/1985, de 4 de desembre, pel qual s'aprova el Reglament dels Centres Especials d'Ocupació.  
- El Reial Decret 1368/1985, de 17 de juliol, pel qual es regula la relació laboral de caràcter especial dels minusvàlids que treballen en centres especials d'ocupació.  
- L'Ordre de 16 d'octubre de 1998, del Ministeri de Treball i Assumptes Socials, per la qual s'estableixen les bases reguladores per a la concessió de les ajudes i subvencions públiques destinades al foment de la seua integració laboral en centres especials d'ocupació i treball autònom, o norma que la substituïsca.  
- Reial Decret 290/2004, de 20 de febrer, pel qual es regulen els enclavaments laborals com a mesura de foment de l'ocupació de les persones amb discapacitat. En tot allò no previst per aquest, caldrà ajustar-se al que disposa el Reial Decret 1451/1983, d'11 de maig, modificat pel Reial Decret 170/2004, de 30 de gener, o norma que el substituïsca.  
- El Text Refós de la Llei General de Drets de les Persones amb Discapacitat i de la seua Inclusió Social, aprovat pel Reial Decret Legislatiu 1/2013, de 29 de novembre.  
2. Per als programes esmentats en els apartats anteriors, i a causa del seu finançament estatal, és de total aplicació la Llei 38/2003, General de Subvencions, i també el Reglament de la Llei 38/2003, aprovat per Reial Decret 887/2006.  
3. Per al Programa d'Ajudes als CEO+I, per la inserció laboral en empresa ordinària de treballadors amb diversitat funcional procedents de CEO, després del seguiment d'un itinerari d'inserció, serà de total aplicació la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions; així mateix, li serà aplicable la Llei 38/2003, General de Subvencions i el Reglament de la Llei 38/2003, aprovat per Reial Decret 887/2006, en els seus preceptes bàsics.  
  
Segona. Concepte de «persones amb diversitat funcional», «persones amb diversitat funcional severa» i mode d'acreditació  
1. Es considera persones amb «diversitat funcional», a l'efecte d'aquesta ordre, les persones amb discapacitat que compleixen les condicions legals que estableix l'article 4.2 de la Llei General de Drets de les Persones amb Discapacitat i de la seua Inclusió Social, aprovada pel Reial Decret Legislatiu 1/2013, de 29 de novembre.  
2. Es consideren «persones amb diversitat funcional severa», les persones amb paràlisi cerebral, diversitat funcional intel·lectual o trastorn mental amb un grau igual o superior al 33 %, i també les persones amb diversitat funcional física o sensorial, amb un grau igual o superior al 65 %.  
3. L'acreditació de la condició de persona amb diversitat funcional s'efectuarà:  
a) Mitjançant la qualificació i reconeixement del grau i tipus de diversitat funcional per part dels equips multiprofessionals d'atenció a la discapacitat, als quals fa referència l'article 12 del Text Refós de la Llei General de Drets de les Persones amb Discapacitat i de la seua Inclusió Social, aprovat pel Reial Decret Legislatiu 1/2013, o, si no s'han constituït, pels centres de valoració i reconeixement de discapacitats, dependents de les comunitats autònomes.  
  
b) Mitjançant la resolució emesa pels organismes competents a què fa referència el Reial Decret 1414/2006, d'1 de desembre, pel qual es determina la consideració de persona amb discapacitat a l'efecte de la Llei 51/2003, d'Igualtat d'Oportunitats, no Discriminació i Accessibilitat Universal de les Persones amb Discapacitat.  
c) En el cas de pensionistes de la Seguretat Social, que tinguen reconeguda una pensió d'incapacitat permanent total, absoluta o gran invalidesa, i de pensionistes de classes passives que tinguen reconeguda una pensió de jubilació o de retir per incapacitat permanent per al servei o inutilitat, i per a la determinació del tipus de diversitat funcional intel·lectual o trastorn mental, es tindrà en compte la incapacitat permanent total, absoluta o gran invalidesa, en la qual el certificat de l'organisme competent per al reconeixement arreplegue la concurrència de trastorn mental o diversitat funcional intel·lectual.  
  
Tercera. Repercussió pressupostària  
Als efectes del que preveu l'art. 26.3 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, s'indica que aquesta ordre no comporta increment de despesa pública per a la seua posada en marxa i funcionament, més enllà dels crèdits consignats a l'efecte, en els pressupostos anuals de la Generalitat, dins del corresponent programa i línia pressupostària, per a finançar les respectives convocatòries.  
  
  
DISPOSICIONS FINALS  
  
Primera. Facultats d'execució  
1. Es faculta la persona titular de la Direcció General del SERVEF per a dictar les instruccions i adoptar les mesures que considere oportunes per a l'aplicació i execució d'aquesta ordre.  
2. Mitjançant una resolució de la persona que tinga la titularitat de la Direcció General del SERVEF, es publicaran anualment les convocatòries i els fons que les financen.  
3. En el cas que la dotació publicada en una convocatòria no siga suficient per a atendre la totalitat dels imports sol·licitats, i hi haja crèdit disponible que permeta incrementar aquest finançament, mitjançant una resolució del director general del SERVEF, podrà ampliar-se aquest crèdit, sense necessitat establir un nou termini de presentació de sol·licituds.  
  
Segona. Entrada en vigor  
Aquesta ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 27 de juny de 2016  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ


Còpia Permalink ELI